B. Bugár, podpredseda NR SR: (2001-10-04):
V. Oberhauser, poslanec: Vážená pani ministerka, vážené panie poslankyne, páni poslanci, predložený vládny návrh na skrátené legislatívne konanie o návrhu zákona, ktorým sa mení zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení zákona č. 154/1999 Z. z. a ktorým sa mení a dopĺňa zákon č. 328/1991 Zb. o konkurze a vyrovnaní, bol predložený do parlamentu s veľmi veľkým chvatom. Za Slovenskú národnú stranu sa plne stotožňujem s názorom, ktorý tu už odznel, že sa nenaplnil § 89 zákona Národnej rady Slovenskej republiky rokovacieho poriadku č. 350/1996 Z. z., nakoľko nie je pravdou, že týmto rozhodnutím hrozia štátu značné hospodárske škody. Je to jednoducho preto, lebo fond ochrany vkladov vzniká ako fond, ktorý sa skladá z príspevkov, zákonom stanovených príspevkov alebo právnymi normami stanovených príspevkov ostatných bánk. Čiže to je fond, ktorý vzniká takýmto vlastne vyskladaním, akýmsi splácaním z každej tej fungujúcej banky. A tento fond ochraňuje vlastne ostatné banky, vklady v ostatných bankách, vo všetkých bankách Slovenskej republiky. Čiže v tejto kauze nejde o štátne prostriedky, ale o prostriedky všetkých slovenských bánk, ktoré vytvárajú fond ochrany vkladov. Takže jednoducho tento názor, ktorý tu vláda predkladá, nie je reálny, nie je pravdivý, nevychádza z reality. Práve naopak, keď si zoberieme konkrétne Devín banku, v Devín banke má štát veľmi veľké pohľadávky. Predstavte si, že fond ochrany vkladov, ktorý tam bude mať teraz okolo 11 mld. pohľadávok, by mal mať naplnené všetky svoje záujmy, veď tam bude výnos odhadovaný na zhruba 5 mld. Čiže štát vlastne nedostane nič? Bude uspokojený len fond ochrany vkladov? Alebo keď sa bude proporcionálne deliť, najväčší je predsa fond ochrany vkladov, a nie štát. V pomere bude podstatne v menšom zastúpení štát voči ochrane vkladov. Čiže vlastný štát reprezentovaný ministerstvom predkladá návrh sám proti sebe. Jedine prijatím tejto úpravy vlastne vznikne škoda štátu, lebo keď ten fond ochrany vkladov sa zúčastní ako riadny veriteľ celého toho konania, tak jednoducho štátu zostane menej peňazí. Na dôvažok si myslím, že je to čistá ochrana bankárskych záujmov. A preto vláda sem aj tak pružne dobehla. (Hlasy z pléna.) Nie mojich vlastných. Pán poslanec Brocka, nechaj si na svoje vystúpenie svoje názory, ale garantujem ti, že zase sa bijete o záujmy bankárov. Na Slovensku 11 rokov fungujú banky a pôsobí tu bankový dohľad. Stále sme v tejto snemovni nedostali odpoveď, čo robí bankový dohľad. Ako je to možné, že voči jednému pracovníkovi bankového dohľadu doposiaľ neboli vyvodené žiadne dôsledky za to, že skrachoval tu rad bánk. Stále sú tam tí istí pracovníci, ten istý viceprezident. Pred troma mesiacmi výmenou nastúpila pani viceguvernérka Kohútiková. Dovtedy bol stále ten istý viceprezident, počas krachovania všetkých bánk. A tu o tom sa vôbec nič nehovorilo. Voči týmto ľuďom sa nevyvodila žiadna zodpovednosť, ale zase sa ideme biť za fond ochrany vkladov, ktorý žije v prepychových budovách, vyváža sa na drahých autách a s dobre zaplatenými úradníkmi. A my máme riešiť ich problémy, za to, že si ich nevedia vyriešiť sami, že si neplnia svoje úlohy, že bankový dohľad nestráži svoje veci, tak ako má strážiť, že nepostaral sa dostatočne s predstihom, aby v týchto bankách boli vykonané opatrenia, aby nedošli až do takého stavu, že išli do konkurzu. Veď si zoberte, čo sa vlastne deje. Veď z fondu ochrany vkladov sa má vyplatiť už teraz okolo 20 mld. korún, a nikto nebol postihnutý. Dokonca v Devín banke to už bolo organizované, že si tam ľudia dávali peniaze, lebo boli spoľahnutí, že 320 tisíc korún je chránených. A tak sa tam naakumulovalo 11 mld. chránených vkladov. A teraz banky, ktoré sú celé v tom zaangažované, a ony vlastne vytvárajú ten fond ochrany vkladov, zase budú prvé, čo zoberú peniaze, a tí ostatní veritelia, tí ostatní vkladatelia utrú hubu. Choďte sa pozrieť, čo sa stalo v Kreditnej banke, choďte sa pozrieť, čo sa stalo v AG banke, a uvidíte, aký je tam stav. Na východnom Slovensku ma oslovil istý živnostník, ktorý tam mal 120 tisíc korún. On nemá šancu sa dostať k svojim 120 tisícom korún, lebo mal živnostenský účet, nebol fyzická osoba s chráneným vkladom, ale ostatní sú tam všetci uspokojení. Ale veď to je nehoráznosť. Čiže, priatelia, vyriešme najprv pravé príčiny, ktoré tu sú, bankový dohľad a všetky tie nadväznosti, nikdy nebudeme mať problémy s fondom ochrany vkladov, ale teraz to je naozaj nie ochrana štátu, ale ochrana záujmov bankárskych skupín. Ďakujem za pozornosť.